  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова 26-тӥ куартолэзе Удмуртиысь Кун кенешлэн укмысэтӥ сессияз кун данъетъёсты сётон ужрад ортчиз. Улосвылэз азинтонэ бадӟым ватсэт пыртэм муртъёсты элькунлэн тӧроез Александр Бречалов ӟечкылаз. Со сярысь улосвыл тӧролэн но кивалтэтлэн пресс-службазы ивортӥз. Шимучыръёсты алонын но солэсь бервылъёссэ быдтонын ӟеч ужамез понна Удмуртиысь утчанъя но утёнъя службалэн кивалтӥсезлы Валерий Старцевлы «Заслуженный спасатель Российской Федерации» дано ним сётӥзы. Валерий Старцев утёнъя одӥг сюрслэсь трос ужъёсы пыриськиз, кык сюрслэсь трос час водолазной но ву улын технической ужъёсты быдэсъяз. Бадӟым саклык улосвылысь спасательёсты дышетонлы висъяз. 2023-тӥ арын карусёнэ Удмуртиысь утисьёслэн командазы Приволжск федерал округын ӵошатсконъёсын устоез луиз. Совето Союзлэн Героез Валентин Стариков нимо удмурт кадет корпуслэсь кивалтӥсьсэ Татьяна Караваеваез Россилэн азьмуртэзлэн таукаронэныз пусйизы. Солэн кивалтэмез улсын Воткаысь кадетъёс пӧртэм вожвылъяськонъёсын но ӵошатсконъёсын вормисъёс но приз басьтӥсьёс луо. Туэ соос «Кадет Приволжья – 2023» но «Гвардия» спартакиадаосын нырысетӥ инты басьтӥзы. Озьы ик азьмуртлэн таукаронэныз Воткаысь «Десантник» клублэсь кылдытӥсьсэ Вадим Исуповез но Россилэн Героез Сергей Борин нимо «Граница» кадет центрлэсь кивалтӥсьсэ Рамзий Стереховез пусйизы. Та огазеяськонъёс Удмуртиысь егитъёслы атыкай музъемез гажан мылкыд пычатонын бадӟым уж нуо. Тодэ вайытом, Глазкарысь кабак вина поттӥсь заводлэн кивалтӥсез Николай Сорокин «Удмурт Элькунлэн дано кунмуртэз» ним басьтӥз. Тегъёс: данъетъёс Ижкар Удмуртия  